Covid-19-statistieke: Nuwe infeksies daal(Argieffoto: Unsplash) Heelwat minder nuwe Covid-19-infeksies is aangemeld as ŉ dag tevore. Die Nasionale Instituut vir Oordraagbare Siektes (Nios) sê in sy daaglikse bywerking van syfers nog 10 748 nuwe koronavirusgevalle is aangemeld, wat die algehele syfer op 2 690 973 te staan bring. Dit is ŉ positiwiteitskoers van 20,7% en nog 51 830 toetse vir Covid-19 is gedoen. Sondag se nuwe gevalle (10 748) is laer as dié van ŉ dag tevore (13 261) en ook laer as die gemiddelde getal nuwe gevalle oor die voorafgaande sewe dae (12 198). Daar is tans 167 143 aktiewe gevalle. Nog 170 sterftes is bevestig, wat die algehele syfer op 79 421 te staan bring, terwyl nog 219 mense in hospitale opgeneem is vir behandeling van Covid-19. In hierdie stadium word 13 510 mense landwyd in private en staatshospitale vir die virus behandel. Nuwe gevalle per provinsie: Die meeste nuwe gevalle is in KwaZulu-Natal (31%) en die Wes-Kaap (22%). Die provinsies word gevolg deur die Oos-Kaap (16%), Gauteng (10%), Mpumalanga (6%), die Vrystaat en die Noord-Kaap (5% elk), Noordwes (4%) en Limpopo (2%). Altesame 23 910 inentings is sedert ŉ dag tevore gedoen en meer as 10,5 miljoen mense is reeds teen Covid-19 ingeënt.